תחושת פספוס. נבחרת ישראל ידעה שהיא צריכה שלוש נקודות הערב (שני) מול סלובניה ובהחלט אפשר לומר שלפרקים היא גם הייתה ראויה להן, אך בסופו של דבר היא הפסידה לה 3:2 בצורה דרמטית בלובליאנה. התוצאה הזאת הצטרפה ל-1:1 הביתי מול צפון מקדוניה בתחילת הפגרה, ושתי המעידות הללו בהחלט מרחיקות את הכחולים-לבנים מהחלום שלהם להעפיל ליורו 2020, אם לא קוברות אותו לחלוטין.
החבורה של אנדי הרצוג, שלאורך כל 90 הדקות לא הייתה רעה ולבטח הפגינה שיפור ביחס ליכולת מול צפון מקדוניה, יכולה להרגיש מעט חסרת מזל. בכל זאת, היא כן הגיעה להזדמנויות, כמה מהן אפילו מסוכנות למדי, לחצה, חטפה כדורים ואפילו ביצעה כמה צירופי מסירות נאים לעין, אבל בסופו של דבר למרות השערים האדירים שכבשה, היא ספגה גולים בתזמון גרוע מאוד מבחינתה, לפני המחצית, רגע אחרי שעלתה ליתרון, ולבסוף גם בתוספת הזמן.
בפתיחה היה זה אופיר מרציאנו שמנע מישראל ספיגה כבר בדקות הראשונות עם הצלה יוצאת מגדר הרגיל באחד על אחד, כשבהמשך שון וייסמן שרשם הופעת בכורה בנבחרת הגיע להזדמנות מצוינת עם הראש אחרי הגבהה של ביברס נאתכו, אבל פספס. מנור סולומון המשיך להפגין את הביטחון שהיה לו גם במשחק הקודם מול צפון מקדוניה, אבל בסופו של דבר הבדלי הרמות עשו את שלהם ודווקא אחרי שהמשחק היה שקול – הנבחרת שלנו ספגה.
בנג’מין ורביץ’ ניצל מסירת עומק חכמה של יוסיפ איליצ’יץ’, ועם הקפצה נהדרת מעל מרציאנו קבע יתרון בדקה ה-43 והוריד את נבחרתו להפסקה כשהיא רגועה יותר. אם זה לא הספיק, בתוספת הזמן של החלק הראשון של ההתמודדות דור פרץ ירד לתיקול מיותר מבחינתו והוצהב, דבר שיגרום לו להחמיץ את המפגש הקריטי בחוץ מול אוסטריה. אגב, ערן זהבי וביברס נאתכו עדיין נמצאים בסכנת הרחקה אם יקבלו כרטיס במשחק הבא.
לחצי השני החבורה בכחול עלתה בטירוף, ודקות ספורות אחרי שזהבי החמיץ בגדול, נאתכו ניצל קרן קצרה של סולומון כדי לשלוח פצצה מפתיעה מרחוק ולהכניע את יאן אובלק ההמום בדקה ה-50 של ההתמודדות. ישראל הרגישה שיש כאן אפשרות למהפך, והיא הצליחה להמשיך במומנטום ולהשיג אותו, אחרי שמונס דאבור המחליף מסר טוב לזהבי, וזה הניף את הרגל ובביצוע עוצר נשימה הכניע את אובלק עם כדור לחיבורים, במה שהיה הגול התשיעי שלו בקמפיין המוקדמות בדקה ה-63.
המארחת, כידוע, לא פראיירית. התגובה שלה לא איחרה להגיע, ושלוש דקות בלבד מהרגע שערן זהבי הקפיץ את כולנו על הרגליים, היא גרמה לכולנו להתיישב מהר מאוד. טעות בהגנה הישראלית וחולמנות של כל החלק האחורי אפשרה לרומן בז’יאק להשתלט על כדור ארוך ברחבה ולהכניע מקרוב את מרציאנו. עד הסיום, השוער הפגין יכולת נהדרת וסיפק כמה הצלות ענק, אבל ממש בדקה ה-90 הוא כבר נכנע לשני של ורביץ’ בנגיחה, והנבחרת סיימה בהפסד דרמטי ומצער למדי.
ישראל נותרה בכך עם שמונה נקודות בלבד מפתיחת הקמפיין, ואין ספק שחלום ההעפלה ליורו הולך ומתרחק. סלובניה התרחקה מהנבחרת שלנו ופתחה פער של שלוש נקודות, ואם זה לא הספיק, צפון מקדוניה רשמה ניצחון קליל על לטביה והשוותה את מאזנה לזה של החבורה של הרצוג. המשחק בפגרת הנבחרות הבאה, נגד אוסטריה בחוץ ב-10 באוקטובר, הופך עכשיו לקריטי מאין כמותו, (או לחסר חשיבות, תלוי מה רמת האופטימיות שלכם).
דקה 4, מצב ראשון לנבחרת סלובניה: ישראל איבדה את הכדור שלוש פעמים בחצי שלה כבר בדקות הראשונות, ומסירה לא טובה של מנור סולומון אפשרה לרומן בז’יאק להסתנן לרחבת האורחת ולבעוט, אולם אופיר מרציאנו הציל את הנבחרת של הרצוג באחד על אחד.
דקה 8, הזדמנות גם לישראל: האורחת ביצעה לחץ גבוה ליד רחבת הסלובנים, ואיבוד של ההגנה המקומית אפשר לערן זהבי לבעוט וולה חזק מחוץ לרחבה. לצערו של מספר 7, הניסיון שלו הלך גבוה ופספס את המסגרת.
דקה 21, מצב אדיר לישראל: ביברס נאתכו מצא בכדור ארוך מדוד את שון וייסמן שנגח בצורה קשתית, אך פספס רק במעט את המסגרת של יאן אובלק. חוסר מזל לאורחת.
דקה 38, ישראל שוב הגיעה לאזור המסוכן: סולומון התחמק מהשומר שלו בצד ימין של הרחבה ובעט מזווית קשה לכיוון השער, אבל נבלם ברגע האחרון לפני שהכדור שלו יכול היה לפגוש את המסגרת.
דקה 43, סלובניה עלתה ל-0:1 על ישראל: דווקא אחרי דקות לא רעות של החבורה של הרצוג, המארחת עקצה. יוסיפ איליצ’יץ’ הכניס כדור גאוני לבנג’מין ורביץ’, שהתגבר על לואי טאהא והכניע את מרציאנו בהקפצה נאה.
דקה 45+1, דור פרץ קיבל כרטיס צהוב: הקשר ירד לתיקול מיותר ולא השאיר לשופט יותר מדי ברירות. יחמיץ את המפגש מול אוסטריה בחוץ. ביברס נאתכו וערן זהבי, שטרם הוצהבו, עדיין בסכנה.
דקה 47, הזדמנות גדולה לישראל: החבורה של הרצוג עלתה בטירוף למחצית השנייה, לחצה את הסלובנים גבוה והגיעה לרחבה שלהם. חאתם עבד אלחמיד הכניס כדור רוחב חזק לרחבה מצד שמאל, דור פרץ הוריד עם החזה לערן זהבי והאחרון ירה מקרוב, אבל נבלם לרוע מזלו על ידי כובש השער של היריבה, ורביץ’.
דקה 50, ישראל השוותה ל-1:1 מול סלובניה: שער נהדר של הנבחרת. מנור סולומון מסר בקרן קצרה אחורה לביברס נאתכו, הקפטן עם בעיטה עוצמתית מרחוק הכניע את יאן אובלק ההמום, שלא הגיב בזמן. גול אדיר לקשר.
דקה 63, ישראל הפכה ל-1:2 מול סלובניה: וואו, איזה שער נפלא. ערן זהבי קיבל מסירה ממונס דאבור המחליף, ודווקא אחרי שלא ממש היה מעורב במשחק הכין לעצמו את הכדור, הניף את הרגל ושלח כדור פשוט אדיר לחיבורים של יאן אובלק, ששפשף את הכדור אך לא מנע ממנו להיכנס. התשיעי של מספר 7 בקמפיין.
דקה 66, סלובניה איזנה ל-2:2: חבל. המקומיים הגיבו מהר וניצלו חולמנות בהגנה הישראלית, רומן בז’יאק קיבל כדור ארוך והכניע מקרוב את מרציאנו עם כדור שקיפץ על הדשא וחדר לרשת של האורחת.
דקה 78, ישראל כמעט כבשה את השלישי: דאבור ניסה לסובב לפינה הרחוקה מחוץ לרחבה, אך לצערו לא פגש את המסגרת של אובלק.
דקה 83, סלובניה עם הזדמנות נהדרת: קורטיץ’ הניף את הרגל ובעט מרחוק, אבל אינסטינקט נפלא של מרציאנו מנע את השלישי של סלובניה.
דקה 85, מרציאנו מנע הפסד: הסלובנים הגיעו להזדמנות מצוינת בתוך הרחבה, אבל שוב השוער הישראלי היה במקום, התעופף ומנע ספיגה.
דקה 88, שוב מרציאנו הציל את ישראל: מספרת סלובנית בתוך הרחבה שכוונה אל חיבורי הקורות לא חדרה לרשת בזכות זינוק מרשים של השוער.
דקה 90, סלובניה עלתה ל-2:3 דרמטי: איזו אכזבה. הנבחרת כבר הרגישה שזה שלה, אבל הרמה מדודה של קורטיץ’ לוורביץ’ ונגיחה מוצלחת של האחרון שנותר לא מכוסה ברחבה והכניע את מרציאנו, קבעה הפסד סופר דרמטי לחבורתו של הרצוג.